哭董彦孚
川流日夜去，逝者乃如此。平时所知人，强半今为鬼。顷者哭子兄，泪积垢未洗。宁知少日间，俄又哭董子。忆昨招君谈，时维六月朏。君方以病告，一卧不复起。启手无别言，恸哭长已矣。初君在童丱，警敏无与比。读书五行下，大父尝窃喜。谓当寄门户，竟以韦布死。死生事亦大，谁能独免耳。愿沾甘露味，倘悟无生理。
主题：悼亡
情感：哀伤